**Awdl XXIV, Aneirin**

Arddull: Iaith a nodweddion llenyddol

Mae’n werth nodi, yn gyntaf oll, fod dau ysgolhaig – Ifor Williams a John T. Koch – wedi awgrymu mai cyfuniad o wahanol awdlau sydd yma mewn gwirionedd. Ym marn Ifor Williams, y mae llinellau 1-9 yn deillio o un awdl a llinellau10-15 yn perthyn i ryw awdl arall. Y mae John T. Koch, ar y llaw arall, yn awgrymu mai llinellau 1-5 a 10-15 yn unig oedd yn yr awdl wreiddiol a bod llinellau 6-9 wedi eu hychwanegu atynt o ryw ffynhonnell arall. O gofio pa mor gymhleth yw hanes trosglwyddo’r *Gododdin*, ac o gofio ei bod hi’n gerdd a gafodd ei hailwampio a’i hailgyfansoddi ar sawl achlysur, y mae’n gwbl bosibl fod yma ddarnau o wahanol awdlau wedi eu dwyn ynghyd. Eto, wrth sylwi ar rai o themâu Awdl XXIV (gweler y nodiadau ar Gefndir a Themâu) ac wrth fynd ati i drafod rhai o’i nodweddion llenyddol, y mae modd dadlau bod yma fwy o undod nag sy’n taro’r llygad ar yr olwg gyntaf.

Fel yn achos Awdl I, un o nodweddion canolog yr awdl hon yw’r **gwrthgyferbyniad** sy’n cael ei gyfleu ynddi rhwng y byw a’r marw (gweler y drafodaeth ar gefndir a themâu’r awdl). Ymhellach, fel yn achos Awdl I, gellir awgrymu bod y gwrthgyferbyniad hwnnw’n cael ei danlinellu gan arddull ieithyddol yr awdl. Y mae’n ddiddorol sylwi ar y modd y caiff yr un gystrawen ei hailadrodd yn y chwe brawddeg fer yn llinellau 3-5 (*Bu trydar yn aerfre*, &c.). Y mae rhuthr Buddfan yn y frwydr – a chyffro’r frwydr ei hunan – yn cael eu cyfleu’n ardderchog drwy gyfrwng yr ailadrodd a’r brawddegau byrion hyn. (Fe welwch hefyd eu bod yn arwain at yr uchafbwynt anorfod hwnnw yn hanes arwyr *Y* *Gododdin*, sef marwolaeth ar faes y gad: *bu bwyd i frain, bu budd i frân*.) Yn llinellau 6-9 y mae’r naws yn wahanol iawn: *A chyn edewid yn rhydon … ŵr o galon.* Sôn am y tawelwch enbyd hwnnw sy’n dilyn y frwydr a wneir yn bennaf yma, ac mae’n ddiddorol nodi mai un frawddeg hir (gydag is-gymalau) sydd i’w chael yma. Yn briodol iawn, y mae’r frawddeg hir hon fel petai hi’n llonyddu a thawelu holl symudiad yr awdl.

Fel yn achos Awdl I, y mae yma, wrth gwrs, nodweddion arddull yr ydym yn eu cysylltu â thraddodiad y **canu mawl**. Ceir cymhariaeth yn yr ail linell: y mae Buddfan, o ran ei gyflymder, y debyg i geffyl: *Ac ail tith orwyddan*. Ceir yma sawl enghraifft – yn llinellau 3-5 yn bennaf – o’r **troad ymadrodd** sy’n cael ei alw yn **arallenwad**. Hynny yw, cyfeirir at Buddfan drwy ddisgrifiadau cryno yn hytrach na’i enwi’n uniongyrchol: bu’n gynnwrf (*trydar*); bu’n dân; bu’n fwyd brain ac yn elw (*budd*) i frân. Mae’r arallenwad yn llinell 7 – *eryr* – yn un cyffredin iawn yng nghanu’r beirdd (gweler y nodiadau ar y gair). Nodwedd gyffredin arall yn nhraddodiad y canu mawl yw **geiriau cyfansawdd** a cheir dwy enghraifft yma, sef *talfrith* (llinell 1) ac *aerfre* (llinell 3). Yr oedd yr hen feirdd yn hoff iawn hefyd o ddyfais **gormodiaith** yn eu cerddi mawl, ac y mae’r sôn yn llinell 14 – *Gorolches ei grau ei seirch* – am waed yn golchi arfau ac arfwisgoedd yn enghraifft o hynny.

Fe geir yma ddefnydd o **amwysedd** neu **eiriau mwys.** Trafodir hynny ymhellach yn y nodyn ar y gair *ehud* yn llinell 4 a’r gair *arch* yn llinell 13 (gweler y nodyn ar ystyr llinell 13). O gofio mai Buddfan yw enw gwrthrych yr awdl, y mae’n gwbl amlwg hefyd fod yna chwarae bwriadol ar eiriau yn llinell 5 (*budd i frân*).

amwysedd = Ansicrwydd o ran union ystyr. Gall bardd neu lenor wneud defnydd bwriadol o hynny yn aml.

arallenwad = Ymadrodd cyffredin iawn mewn canu mawl a marwnad, sef cyfeirio at ryw unigolyn neu wrthrych drwy ryw deitl neu ddisgrifiad cryno yn hytrach na’i enwi yn uniongyrchol.

canu mawl = Barddoniaeth sy’n canmol ac yn dyrchafu unigolyn (neu unigolion) naill ai pan fyddant yn fyw neu ar ôl iddynt farw.

gair cyfansawdd = Ffurf sy’n cael ei chreu drwy ddod â mwy nag un gair ynghyd, e.e. hirbeth = hir + peth.

geiriau mwys=Geiriau sy’n cynnwys amwysedd, geiriau ac iddynt fwy nag un ystyr yw *geiriau mwys*. Defnyddir y ffurf *mwysair* (lluosog, *mwyseiriau*) hefyd.

gormodiaith= Ymadrodd neu sylw sy’n cynnwys disgrifiad ag elfen gref o or-ddweud na ellir ei gymryd yn llythrennol.

gwrthgyferbyniad = Dau beth hollol wahanol yn cael eu rhoi ochr yn ochr â’i gilydd.

troad ymadrodd = Term cyffredinol a ddefnyddiwn am enghraifft o droi gair o’i ystyr llythrennol i ddynodi rhywbeth arall. Y mae trosiad a chymhariaeth, er enghraifft, yn dermau ar fathau penodol o droadau ymadrodd.